Владимир Јурзинов
Владимир Владимирович Јурзинов (; Москва, 20. фебруар 1940) некадашњи је совјетски и руски хокејаш на леду, а потом и хокејашки тренер, двоструки светски првак, Заслужни мајстор спорта Совјетског Савеза од 1963. и Заслужни тренер Совјетског Савеза од 1976. године. Током каријере играо је на позицијама централног нападача.

Биографија 
Готово целокупну играчку каријеру Јурзинов је провео играјући за московски Динамо за који је у периду 1957−1972. одиграо укупно 489 мечева у совјетском првенству и постигао 239 голова. Године 1964. уврштен је на списак 34 најбоља хокејаша Совјетског Савеза. Последње две године играчке каријере провео је у финском друголигашу КооВее у којем је обављао функцију играча-тренера. 

За репрезентацију Совјетског Савеза на међународној сцени играо је свега три пута, сва три пута на светским првенствима на којима је освојио две златне (СП 1963. и СП 1969) и једну бронзану медаљу (СП 1961). За репрезентацију је одиграо укупно 54 утакмице и постигао 23 гола.

По окончању играчке каријере враћа се у Москву где постаје главним тренером свог матичног клуба Динама који је водио у два наврата, прво у периоду 1974−1980, а потом и од 1989−1992. Као тренер са Динамом је освојио национални куп 1976. и три титуле националног првака (1990, 1991. и 1992. године). Између два ангажмана у московском Динаму пуних девет сезона је радио као главни тренер Динама из Риге са којим је 1988. освојио друго место у совјетском првенству, што је био најбољи резултат у дотадашњој историји тог клуба. Као тренер финског ТПС-а на чијем челу је био од 1992. до 1998. освојио је две титуле првака Финске (сезоне 1992/93. и 1994/95) и два друга места, што му је донело три признања за најбољег тренера Финске (Калеви Нуминенов трофеј), а затим и „место” у Кући славних финског хокеја у коју је уврштен 2009. године. Као тренер швајцарског Клотена проглашен је у сезони 1999/00. за најбољег тренера швајцарске НЛА лиге.

У периоду између 1974. и 1991. обављао је и функцију помоћног тренера совјетске репрезентације, а као селектор репрезентације Русије коју је водио током 1998. године освојио је сребрну медаљу на ЗОИ у Нагану, док је на светском првенству одржаном исте године са руским тимом заузео пето место. 

Године 2002. постао је почасни члан Куће славних ИИХФ-а.

Види још 
 Репрезентација Совјетског Савеза у хокеју на леду
 Светско првенство у хокеју на леду 1963.
 Светско првенство у хокеју на леду 1969.
 ХК Динамо Москва

Референце

Спољашње везе 

 
 
 Биографија на сајту Руске хокејашке куће славних

Рођени 1940.
Совјетски хокејаши на леду
Руски хокејаши на леду
Совјетски хокејашки тренери
Руски хокејашки тренери
Светски прваци у хокеју на леду
Московљани